**OBJAVA ZA MEDIJE**

**PREDSJEDNIK HAZU AKADEMIK ZVONKO KUSIĆ GOVORIO NA PROSLAVI 175. GODIŠNJICE MATICE HRVATSKE**

**Zagreb, 11. veljače 2017.** – Predsjednik Hrvatske akademije znanosti i umjetnosti **akademik Zvonko Kusić** govorio je u subotu 11. veljače na proslavi 175. godišnjice Matice hrvatske. U svom je govoru akademik Kusić podsjetio na bliske veze između Matice i Akademije koja se ogleda i u tome što su od 24 dosadašnja Matičina predsjednika njih 15 bili članovi Akademije, uključujući i sadašnjeg predsjednika **akademika Stjepana Damjanovića**, dok su Tadija Smičiklas i Albert Bazala bili predsjednici i Akademije i Matice. „Hrvatska akademija i Matica hrvatska dvije su institucije koje su najviše isprepletene. Matica hrvatska jedna je od temeljnih institucija hrvatskog naroda, ona je gradila i čuvala hrvatski identitet te simbolizira povijest borbe hrvatskog naroda za svoju slobodu. U svojih 175 godina povremeno je bila i supstitut hrvatske državnosti“, kazao je akademik Kusić. Istaknuo je da Matica od samih početaka spaja hrvatski sjever i jug, što je započela već svojom prvom edicijom, epom *Osman* Ivana Gundulića objavljenim u Zagrebu 1844. Podsjetio je i na misao Tadije Smičiklasa da Matica mora biti „narodna akademija“ kako bi kulturu približila narodu i time pridonijela homogenizaciji nacije. „Matica hrvatska tu je izvršila svoju povijesnu ulogu, a danas, kad se nalazimo u vremenu globalizacije, relativizacije autoriteta i destrukcije institucija, Matica hrvatska potrebija je nego ikada i ima veću ulogu nego je ikad imala. Njena najveća vrijednost su ogranci u preko 120 mjesta, pa i u najmanjima gdje nema nijednog drugog intelektualnog žarišta. Impresioniram sam entuzijazmom tih ljudi“, rekao je akademik Kusić. Kao dokaz bliskosti između HAZU i Matice spomenuo je na odredbu iz Matičinih pravila prema kojima bi se u slučaju raspuštanja Matice njen imetak pretvorio u zakladu kojom bi upravljala Akademija. „Ja sam uvjeren da do toga nikad neće doći. Jačajte Maticu, učlanite se u Maticu“, zaključio je akademik Kusić.

Marijan Lipovac

Ured za odnose s javnošću i medije HAZU